MEABHRÁN MÍNIÚCHÁIN

De bhun Airteagal 395(1) de Threoir 2006/112/CE ón gComhairle an 28 Samhain 2006 maidir leis an gcomhchóras cánach breisluacha (‘an Treoir maidir le CBL’), féadfaidh an Chomhairle, ag gníomhú di d’aon toil ar thogra ón gCoimisiún, údarú a thabhairt d’aon Bhallstát bearta speisialta a chur i bhfeidhm de mhaolú ar fhorálacha na Treorach sin chun an nós imeachta um bailiú CBL a shimpliú nó chun cineálacha áirithe imghabhála nó seachanta cánach a chosc.

Le litir a cláraíodh leis an gCoimisiún an 11 Márta 2022, d’iarr Lucsamburg údarú chun leanúint de bheart a chur i bhfeidhm, go dtí an 31 Nollaig 2024, de mhaolú ar Airteagal 285 den Treoir maidir le CBL, lena gceadaítear do Lucsamburg daoine inchánach nach airde a láimhdeachas bliantúil ná EUR 35 000 a dhíolmhú ó cháin bhreisluacha.

I gcomhréir le hAirteagal 395(2), an dara fomhír, den Treoir maidir le CBL, chuir an Coimisiún na Ballstáit eile ar an eolas le litir dar dáta an 7 Aibreán 2022 maidir leis an iarraidh a rinne Lucsamburg. Thug an Coimisiún fógra do Lucsamburg le litir dar dáta an 8 Aibreán 2022 go raibh an fhaisnéis uile is gá aige chun breithniú a dhéanamh ar an iarraidh.

1.COMHTHÉACS AN TOGRA

•Forais agus cuspóirí an togra

Le Caibidil 1 de Theideal XII den Treoir maidir le CBL, cuirtear an fhéidearthacht ar fáil do na Ballstáit iarratas a dhéanamh ar scéim speisialta le haghaidh fiontair bheaga, lena n‑áirítear an fhéidearthacht maidir le daoine inchánach a dhíolmhú i gcás inar lú ná méid áirithe a láimhdeachas bliantúil. Tugtar le fios leis an díolúine sin nach gá do dhaoine inchánach cáin bhreisluacha a ghearradh ar a soláthairtí agus, dá réir sin, nach féidir leo cáin bhreisluacha a asbhaint ar a n‑ionchuir.

Tugadh isteach den chéad uair le hAirteagal 14 de Threoir 67/228/CEE ón gComhairle an fhéidearthacht rialacha speisialta CBL, lena n‑áirítear díolúintí nó faoiseamh cánach grádaithe, a chur i bhfeidhm maidir le gnóthais bheaga. De réir Airteagal 24(2)(b) de Threoir 77/388/CEE, a athmhúnlaítear anois mar an chéad mhír d’Airteagal 285 den Treoir maidir le CBL, rinneadh Ballstáit nár bhain úsáid as an rogha dá bhforáiltear faoin bhforáil sin a cheadú ina dhiaidh sin gan ach daoine inchánach nach airde a láimhdeachas bliantúil ná EUR 5 000 nó a choibhéis san airgeadra náisiúnta a dhíolmhú. De bhun an dara mír d’Airteagal 285 den Treoir maidir le CBL, féadfaidh na Ballstáit sin faoiseamh cánach grádaithe a dheonú freisin do dhaoine inchánach ar mó a láimhdeachas bliantúil ná an uasteorainn a shocraigh siad dá chur i bhfeidhm.

Go dtí deireadh 2012, dhíolmhaigh Lucsamburg daoine inchánach nach airde a láimhdeachas bliantúil ná EUR 10 000 ó cháin bhreisluacha. I gcomhthreo leis sin, bhain Lucsamburg úsáid as an rogha de bhun an dara mír d’Airteagal 285 den Treoir maidir le CBL trí fhaoiseamh cánach grádaithe a thabhairt do dhaoine inchánach a raibh láimhdeachas bliantúil idir EUR 10 000 agus EUR 25 000 acu.

Ina dhiaidh sin, d’iarr agus fuair Lucsamburg maolú de bhun na chéad mhíre d’Airteagal 285 chun tairseach láimhdeachais EUR 25 000 a chur i bhfeidhm a mhéid a bhaineann leis an scéim díolúine le haghaidh gnólachtaí beaga agus, an tráth céanna, cuireadh deireadh le cur i bhfeidhm an fhaoisimh cánach ghrádaithe. Le Cinneadh Cur Chun Feidhme 2013/677/AE ón gComhairle, tugadh údarú do Lucsamburg an beart speisialta thuasluaite a chur i bhfeidhm go dtí an 31 Nollaig 2016.

Le Cinneadh Cur Chun Feidhme (AE) 2017/319 ón gComhairle, tugadh údarú do Lucsamburg síneadh a chur le dáta éaga an bhirt speisialta go dtí an 31 Nollaig 2019 agus, an tráth céanna, an tairseach a mhéadú ó EUR 25 000 go dtí EUR 30 000. Ansin, le Cinneadh Cur Chun Feidhme (AE) 2019/2210 ón gComhairle, cuireadh síneadh breise leis an dáta éaga go dtí an 31 Nollaig 2022 agus méadaíodh an tairseach ó EUR 30 000 go EUR 35 000.

D’iarr Lucsamburg síneadh eile a chur leis an mbeart sin ar feadh tréimhse theoranta. Chuir Lucsamburg in iúl go laghdaítear an t‑ualach riaracháin do dhaoine inchánach agus don údarás cánach araon leis an mbeart speisialta. Dá bhrí sin, tá sé ina rannchuidiú le simpliú an bhailithe cánach, mar atá leagtha amach in Airteagal 395(1) den Treoir maidir le CBL. Beart atá lánroghnach do dhaoine inchánach is ea an beart agus is mar sin a bheidh sé amach anseo.

Dar le Lucsamburg, ní bheadh ach éifeacht dhiomaibhseach ag an mbeart speisialta a shaothraítear ar mhéid foriomlán an ioncaim CBL a bhailítear ag céim an tomhaltais deiridh (nach mó ná 0,05 %), mar a cheanglaítear leis an dara fomhír d’Airteagal 395(1) den Treoir maidir le CBL. Go sonrach, thuairiscigh Lucsamburg gur bhain 633 duine inchánach ag a raibh láimhdeachas idir EUR 10 000 agus EUR 35 000 úsáid as an díolúine in 2020, arb é atá iontu 0,78 % de na daoine inchánach go léir.

An beart speisialta, lena simplítear oibleagáidí oibreoirí beaga, tá sé i gcomhréir leis na cuspóirí a leag an tAontas Eorpach amach maidir le gnólachtaí beaga.

I bhfianaise an tionchair dhearfaigh i dtaca leis an ualach riaracháin a laghdú do ghnólachtaí agus don riarachán cánach agus é sin gan tionchar ollmhór a imirt ar an ioncam CBL iomlán, is iomchuí údarú a thabhairt do Lucsamburg síneadh a chur leis an mbeart speisialta go dtí an 31 Nollaig 2024.